TIDLOR มุมมองเสี่ยยักษ์
“เสี่ยยักษ์” หรือ “วิชัย วชิรพงศ์” นักลงทุนรายใหญ่ในตลาดหุ้น ออกมาให้ความเห็นหุ้นไอพีโอ “เงินติดล้อ” TIDLOR ไว้ค่อนข้างน่าสนใจ
19 เม.ย. 2564

ลูบคมตลาดทุน : ธนะชัย ณ นคร
“เสี่ยยักษ์” หรือ “วิชัย วชิรพงศ์” นักลงทุนรายใหญ่ในตลาดหุ้น ออกมาให้ความเห็นหุ้นไอพีโอ “เงินติดล้อ” TIDLOR ไว้ค่อนข้างน่าสนใจ
ก่อนหน้านี้ หากพอจะจำกันได้
เสี่ยยักษ์ เคยออกมาพูดถึงหุ้น บมจ.ปตท.น้ำมันและการค้าปลีก หรือ OR
เขาบอกว่า OR เป็นหุ้นที่ดี มีความเชื่อมั่นต่อผู้บริหารกลุ่ม ปตท.(PTT) และเหมาะต่อการลงทุน จึงมีความมั่นใจกับหุ้นตัวนี้ค่อนข้างมาก
พร้อมกับบอกด้วยว่า ได้เข้าไปจองหุ้นเหมือนกับที่นักลงทุนรายย่อยทั่วไปจอง
และได้มาประมาณ 4,400 หุ้น
ล่าสุด เสี่ยยักษ์ ออกมากล่าวถึงหุ้นไอพีโออย่างเงินติดล้อ ที่กำลังถูกกล่าวถึงในแวดวงนักลงทุนด้วยเช่นกัน
เริ่มต้น เขาบอกว่า “…การใช้ความหวังและการอธิษฐานจะไม่เหมือนกับการวางแผน – Mark Minervini…”
วันนี้ขอสลับซีรีส์กว่าจะเป็นวันนี้ละครชีวิตของเสี่ยยักษ์ จะมาบอกใบ้หวยให้ทุก ๆ คนถูกก่อนนะครับ
สัปดาห์นี้จะมีหุ้นจอง TIDLOR เปิดโอกาสให้ประชาชนทั่วไปสามารถจองได้เหมือนหุ้น OR โดยหลังนั่งฟัง อ่านข้อมูล วิเคราะห์ คิดตามหลาย ๆ ครั้ง
เสี่ยยักษ์บอกว่า เลยขอมาเล่าความคิดตัวเขาให้ฟัง
เงินติดล้อมี 2 ธุรกิจ คือ 1.) ธุรกิจสินเชื่อซึ่งเป็นรายได้หลัก รายได้เติบโตทุกปี
และ 2.) ธุรกิจนายหน้าประกันวินาศภัย เพิ่งเริ่มเมื่อ 3 ปีที่แล้ว เติบโตประมาณ 40% กำลังมาแรงและทำรายได้ให้บริษัทมาก ขายผ่านสาขาประมาณ 1,000 สาขา และพนักงาน 4,000 กว่าคน พนักงานมี license มากที่สุดในไทย หรือจะซื้อผ่านแอปฯ ก็ได้
เสี่ยยักษ์ บอกว่า “เอาใจความเด่น ๆ ในความคิดของเขามาเล่าให้ฟัง”
การเปิดจองเงินติดล้อ หุ้น TIDLOR คาดว่าเข้าเทรดวันแรก 10 พ.ค. พร้อมเปิดให้นักลงทุนรายย่อยจองซื้อได้ตั้งแต่ 22-26 เม.ย. ขั้นต่ำ 1,000 หุ้น ด้วยเงิน 36,500 บาท ก่อนประกาศผล 28 เม.ย.นี้
ผู้บริหารดูเป็นคนจริงใจ มุ่งมั่น เล็งผลในธุรกิจในระยะยาว อบรมพนักงานให้มีส่วนเป็นเจ้าของ และมองลูกค้าเป็นเพื่อน
วิกฤติโควิด-19 ปีที่แล้ว (2563) กำไรหายไปประมาณ 400 ล้านบาท เพราะยอมช่วยเหลือลูกค้าที่มีปัญหา “พักต้น พักดอก” จำนวนกว่า 160,000 ราย
เงินติดล้อ มีการปรับองค์กร วางแผนทางด้าน ดิจิทัล ทรานฟอร์เมชั่น ล่วงหน้ามาสิบปีก่อนแล้ว
เสี่ยยักษ์ ตั้งคำถามว่าคนอื่นจะลอกเลียนแบบ หรือ Copy ธุรกิจ (เงินติดล้อ) ได้ง่ายไหม
เขาตอบว่า “ยาก”
ราคาจอง 36.50 บาทต่อหุ้น
ส่วนตัวเสี่ยยักษ์นั้นได้รับสิทธิ์จาก Broker จำนวน 1,300 หุ้น (เอง)
เขาจึงต้องไปจองเหมือนทุก ๆ คน (นักลงทุนรายย่อย) ที่จะได้เริ่มต้น 1,000 หุ้น
สรุป เสี่ยยักษ์ บอกว่า ทุกคนควร ”ต้องใช้สิทธิของเรา พร้อมเงิน 36,500 บาทไปจอง”
และถือเป็นโอกาสดีจริง ๆ ที่ทาง TIDLOR ให้สิทธิ์เหมือน OR
พร้อมกับแนะนำว่า ให้ลองศึกษาเอา เพราะเสี่ยยักษ์เชื่อว่ากำไรไม่ต่ำกว่า 10,000 บาท ถ้าจะขาย หรือถือยาวได้หมด
แต่ถ้าขึ้นเร็ว ๆ จนเกินไป ค่อยพิจารณา….
มุมมองเสี่ยยักษ์ บอกอีกว่า “มันเป็นโอกาสจริง ๆ” ที่ประชาชนทั่วไปมีสิทธิ์ เพราะหากเป็นแต่ก่อน คุณต้องเป็นลูกค้าเขา เขาถึงให้ แต่ตอนนี้เหมือนแจกเงินให้ประชาชน
ขนาดเสี่ยยักษ์เป็นลูกค้าบริษัทหลักทรัพย์ ยังได้แค่ 1,300 หุ้น !!
เสี่ยยักษ์ ได้ฝากข้อคิดไว้ด้วย
สำหรับมือใหม่จริง ๆ คุณได้กำไร OR และ TIDLOR แล้ว
สิ่งสำคัญ คือ ห้ามย่ามใจโดยเด็ดขาด
และขอให้คุณจงรู้ไว้ว่า “คุณเข้ามาเดินในทางของเสือที่ใช้เดินประจำ”
ถ้าไม่เตรียมความรู้ไว้สู้ต่อไป เสี่ยยักษ์ บอกว่า กำไรที่ได้มาในอนาคตต้องเจ๊งแน่ ๆๆๆๆ
และขอห้ามเดินใน “ทางของเสือ” โดยเด็ดขาด
การใช้ความหวังและการอธิษฐานจะไม่เหมือนกับการวางแผน – Mark Minervini